དེས་ན་རང་རྒྱུད་པས།ཆོས་རྣམས་བློ་གནོད་མེད་ལ་སྣང་བའི་དབང་གིས་ཕར་བཞག་པ་མ་ཡིན་པར་དོན་རང་གི་སྡོད་ལུགས་ཀྱི་ངོས་ནས་གྲུབ་མ་གྲུབ་དཔྱོད་པ་ནས་དོན་དམ་དཔྱོད་པའི་མཚམས་དང་།དེས་བཙལ་ནས་དཔྱད་གཞི་དེ་རྙེད་རྒྱུ་བྱུང་ན་རིགས་པས་དཔྱད་བཟོད་དུ་གྲུབ་པར་བཞེད་དོ།།དངོས་སྨྲ་བ་རྣམས་ཀྱིས་དེ་ཙམ་ཡང་དོན་དམ་དཔྱོད་པའི་མཚམས་དང་།རིགས་པས་དཔྱད་བཟོད་དུ་གྲུབ་པར་མི་འདོད་པར།རིགས་པས་བཙལ་བའི་ངོར་འདུས་མ་བྱས་དང་རྡུལ་ཕྲན་ཆ་མེད་དང་།སྐད་ཅིག་ཆ་མེད་ལྟ་བུ་གང་རུང་རྙེད་རྒྱུ་བྱུང་ན་རིགས་པས་དཔྱད་བཟོད་དུ་གྲུབ་པར་འདོད་དོ།།དེས་ན་གྲུབ་མཐའ་གང་དང་གང་གི་ལུགས་ལ་ཡང་ཆོས་རང་རང་གི་གནས་ཚུལ་ལ་དཔྱད་པ་ན་ཀུན་རྫོབ་དང་དོན་དམ་དཔྱོད་པར་སོང་མ་སོང་གི་མཚམས་ཟིན་པ་འདི་ཤིན་ཏུ་གལ་ཆེའོ།།